Αφγανιστάν: Συνεχίζονται οι βίαιες συγκρούσεις διαδηλωτών - αστυνομίας
μετά από απόπειρα νατοϊκών στρατιωτών να κάψουν αντίτυπα του Κορανίου
Ο Πρόεδρος του Αφγανιστάν, Χαμίντ Καρζάι, έκανε έκκληση για ψυχραιμία μετά από αρκετές ημέρες συγκρούσεων μεταξύ των αφγανικών δυνάμεων ασφάλειας και διαδηλωτών που είχαν σαν αποτέλεσμα τουλάχιστον εφτά άνθρωποι να χάσουν τη ζωή τους. Αφγανοί αξιωματούχοι ανέφεραν ότι δεκάδες άτομα τραυματίσθηκαν σε διαδηλώσεις που πραγματοποιήθηκαν στην πρωτεύουσα Καμπούλ, στην Τζαλαλαμπάντ και στην επαρχία Παρουάν. Οι διαδηλώσεις ξεκίνησαν την Τρίτη μετά από πληροφορίες ότι νατοϊκοί στρατιώτες στην αεροπορική βάση Μπαγκράμ, στην προσπάθεια τους να απαλλαγούν από ένα φορτίο με αντίτυπα του Κορανίου, επιχείρησαν να τα κάψουν. Η ενέργεια αυτή απετράπη από αφγανούς εργαζόμενους στην αεροπορική βάση. Σε ανακοίνωση που εξέδωσε τη Τετάρτη, ο κ. Καρζάι αναφέρει ότι ο αφγανοί πολίτες έχουν δικαίωμα να διαδηλώσουν αλλά τους προέτρεψε να μην ξεσπούν σε βιαιότητες. Τόνισε επίσης προς τους διαδηλωτές να περιμένουν μέχρι να ολοκληρωθεί η έρευνα για το περιστατικό. Οι ανταποκριτές της ΦτΑ στη Τζαλαλαμπάντ ανέφεραν ότι είδαν την Τετάρτη άνδρες των δυνάμεων ασφάλειας να κάνουν χρήση χημικών κατά των διαδηλωτών που πετούσαν πέτρες και έβαζαν φωτιές. Η αστυνομία χρησιμοποίησε επίσης ρίψεις νερού για να ελέγξει το πλήθος. Ένας από τους διαδηλωτές δήλωσε στη ΦτΑ ότι οι αστυνομικοί άνοιξαν πυρ από ένα σημείο ελέγχου και σκότωσαν ένα φίλο του. Άλλοι διαδηλωτές ανέφεραν ότι θέλουν να φύγουν από τη χώρα τους οι αμερικανοί και ότι τα λόγια από μόνα τους δεν αλλάζουν την έλλειψη σεβασμού που υφίστανται οι μουσουλμάνοι. Εντωμεταξύ, το πλήθος που συγκεντρώθηκε στην πρωτεύουσα φώναζε συνθήματα όπως «θάνατος στην Αμερική», ενώ πετούσαν πέτρες σε αστυνομικούς, πυρπολούσαν αυτοκίνητα και κτήρια και έστηναν οδοφράγματα. Εξαιτίας των διαδηλώσεων η αμερικανική πρεσβεία στην Καμπούλ έθεσε σε περιορισμό το προσωπικό της και ανέστειλε όλα τα ταξίδια.